Den nordjyske skatteminister Karsten Lauritzen (V) er den første minister med en særskilt ministerside på facebook. I dag sendte han første del af ”Podkarsten”, som fremover vil blive et fast indslag på siden. Fokus var i dag på SKATs udfordringer. Det er en ny måde at kommunikere med borgere på, forklarer skatteministeren. - Tilliden til skattevæsnet har lidt et kæk som følge af nogle af de problemsager, vi har oplevet i efteråret. Udbytteskattesagen, inddrivelse der ikke fungerer, og jeg kan ikke vedtage en lov i folketinget, hvor man genopretter den tillid eller løse det ved at komme med en stor pose penge til SKAT. Det er et langt sejt træk, og jeg tror på, at hvis vi skal genopbygge tilliden, så handler det om at SKAT, Skatteministeriet og jeg som minister må være åbne og dialogsøgende, og det er det her et initiativ til, siger Karsten Lauritzen i videoen. Han har fået mere end 400 kommentarer og spørgsmål til første del af "Podkarsten".

Opsummering:
På facebook udgiver skatteminister Karsten Lauritzen (V) fremover "Podkarsten", hvor han svarer på spørgsmål fra borgerne. Se første del af "Podkarsten", der udkom i dag.